Babelscape/SREDFM huggingface dataset:
Γκουρίδες

Οι Γκουρίδες ή Γκορίδες (περσικά: سلسله غوریان, επίσης γνωστοί ως Γουρίδες ή Γορίδες) ήταν σουνιτική μουσουλμανική δυναστεία, πιθανόν ανατολικοί Τατζίκοι, που επέβαλαν την κυριαρχία τους σε τμήματα του σημερινού Αφγανιστάν, του Ιράν, του Πακιστάν και της Ινδίας, από το 1148 έως το 1215 μ.Χ.

Η δυναστεία διαδέχθηκε την αυτοκρατορία των Γαζναβιδών. Η αυτοκρατορία τους είχε ως κέντρο την επαρχία Γκουρ, στην καρδιά του σημερινού Αφγανιστάν. Περιελάμβανε το Χορασάν στη Δύση και έφτανε μέχρι τη Βόρεια Ινδία στην Ανατολή, έως την πόλη Δελχί. Η πρώτη πρωτεύουσα της δυναστείας ήταν η Φιρουζκούχ στη Γκουρ, που αργότερα αντικαταστάθηκε από τη Χεράτ, ενώ η Γκάζνα και η Λαχώρη αποτέλεσαν επιπρόσθετες πρωτεύουσες-διοικητικά κέντρα, κυρίως κατά τη διάρκεια των χειμερινών περιόδων.

Τους Γκουρίδες διαδέχθηκε στην Περσία η δυναστεία των σουνιτών Μαμελούκων εξιρανισμένων Χωρεσμίων Τούρκων και στη Βόρεια Ινδία η μαμελουκική τουρκική δυναστεία του Σουλτανάτου του Δελχί.
Long Live Rock 'n Roll

Long Live Rock 'n Roll είναι ο τίτλος του τρίτου στούντιο δίσκου του βρετανικού χαρντ ροκ συγκροτήματος Rainbow, ο οποίος κυκλοφόρησε τον Απρίλιο του 1978 μέσω της δισκογραφικής εταιρείας "Polydor".
Mens sana in corpore sano

Mens sana in corpore sano («Νοῦς ὑγιὴς ἐν σώματι ὑγιεῖ») είναι λατ. φράση που ειπώθηκε από τον Γιουβενάλη στην προσπάθεια του να πείσει τους Ρωμαίους πολίτες να ακολουθήσουν το δρόμο της αρετής. Στο σχετικό χωρίο του έργου του «Σατυρικά» κάνει αντιπαραβολή του τρόπου ζωής του Ηρακλή με τρόπο ζωής του Σαρδανάπαλου.
Χλωροπρομαζίνη

thumb|250px|Η χημική δομή της χλωροπρομαζίνης
Η Χλωροπρομαζίνη, διαθέσιμη με την εμπορική ονομασία "Thorazine" μεταξύ άλλων, είναι φαρμακευτική ουσία που χρησιμοποιείται στην θεραπεία της σχιζοφρένειας και άλλων ψυχωτικών καταστάσεων που συνοδεύονται από ψυχοκινητική διέγερση. Αντιεμετικό επί έντονων εμέτων τοξικής αιτιολογίας και δύσκολα ελεγχόμενης μετεγχειρητικής ναυτίας και εμέτου. Η κύρια της δράση είναι ο αποκλεισμός των ντοπαμινεργικών υποδοχέων (D2) του μεσομεταιχμιακού κυρίως συστήματος. Οι άλλες φαρμακολογικές δράσεις της ασκούνται με τον ανταγωνισμό των σεροτονικών, ισταμινικών, χοληνεργικών και α-αδρενεργικών υποδοχέων.

Κοινές παρενέργειες περιλαμβάνουν προβλήματα κίνησης, υπνηλία, ξηροστομία, χαμηλή αρτηριακή πίεση σε όρθια στάση και αύξηση βάρους. Σοβαρές παρενέργειες περιλαμβάνουν την όψιμη δυσκινησία, το κακόηθες νευροληπτικό σύνδρομο, μείωση του ουδού σπασμών και μείωση του αριθμού των λευκών αιμοσφαιρίων. Σε ηλικιωμένους με ψύχωση αποτέλεσμα άνοιας μπορεί να αυξήσει τον κίνδυνο θανάτου. Είναι ασαφές αν είναι ασφαλές για χρήση στην κύηση. Η χλωροπρομαζίνη ανήκει στα τυπικά αντιψυχωσικά φάρμακα. Ο μηχανισμός δράσης της δεν είναι πλήρως κατανοητός, αλλά θεωρείται ότι σχετίζεται με τη δράση ως ανταγωνιστής της ντοπαμίνης. Έχει επίσης αντισεροτονινεργικές και αντισταμινικές ιδιότητες.

Η χλωροπρομαζίνη αναπτύχθηκε το 1950 και ήταν το πρώτο αποτελεσματικό αντιψυχωτικό φάρμακο. Η εισαγωγή του έχει χαρακτηριστεί ως μία από τις μεγαλύτερες προόδους στην ιστορία της ψυχιατρικής. Ανήκει στον κατάλογο βασικών φαρμάκων του Παγκόσμιου Οργανισμού Υγείας. Είναι διαθέσιμη ως γενόσημο φάρμακο.
Τάσος Μήνης

Ο Τάσος Μήνης γεννήθηκε στην Νέδουσα Μεσσηνίας (1919 - 6 Αυγούστου 2005) ήταν Έλληνας στρατιωτικός, αντιστασιακός και πολιτικός, με δράση κατά την περίοδο της δικτατορίας του 1967. Υπηρέτησε ως βουλευτής το 1974-77.
Μπαμπούλες Πανεπιστημίου

Οι Μπαμπούλες Πανεπιστημίου (αγγλικά: "Monsters University") είναι αμερικανική ταινία κινουμένων σχεδίων παραγωγής 2013. Αποτελεί πρίκουελ της ταινίας "Μπαμπούλας Α.Ε." (Monsters, Inc.) του 2001 καθώς η πλοκή της προηγείται των γεγονότων της πρώτης ταινίας. Τη σκηνοθεσία ανέλαβε ο Νταν Σκάνλον και το σενάριο έγραψαν οι Άντριου Στάντον και Πιτ Ντόκτερ. Είναι η 14η ταινία της Pixar καθώς και το πρώτο της πρίκουελ. Οι Τζον Γκούντμαν και Μπίλι Κρίσταλ δανείζουν ξανά τις φωνές τους ως Τζέιμς Π. Σάλιβαν και Μάικ Βασόβσκι αντίστοιχα ενώ επιστρέφουν και οι Στιβ Μπουσέμι, Φρανκ Οζ, Νταν Γκέρσον και Τζον Ρατζενμπέργκερ. Ο Κέλσι Γκράμερ αντικαθιστά τον Τζέιμς Κόμπερν στο ρόλο του Καβούρια εξαιτίας του θανάτου του Κόμπερν το 2002.

Η ταινία κυκλοφόρησε στους κινηματογράφους στις 21 Ιουνίου 2013 και σε μορφή 3D. Στην Ελλάδα διανεμήθηκε στις 20 Ιουνίου από την εταιρία feelgood, ενώ ο μεταφρασμένος της τίτλος αρχικά ήταν "Μπαμπούλες με Πτυχίο".
Κάρολος Ζένος

Ο Κάρολος Ζένος (ιταλικά: "Carlo Zenο", Βενετία 1333 ή 1334 - Βενετία 8 Μαρτίου 1418) ήταν θεολόγος και ναύαρχος της Γαληνοτάτης Δημοκρατίας της Βενετίας, επίσης βάιλος του Πριγκιπάτου της Αχαΐας την περίοδο 1366-1369 και Ρωμαιοκαθολικός ιερέας στην Πάτρα.
Χόμερ Λέιν

Ο Χόμερ Λέιν (1875-1925) ήταν Αμερικάνος παιδαγωγός που πίστευε ότι η συμπεριφορά και ο χαρακτήρας των παιδιών βελτιώνεται όταν τους δίνεται μεγαλύτερος έλεγχος πάνω στη ζωή τους.

Γεννήθηκε στο Κονέκτικατ και ξεκίνησε την καριέρα του ως δάσκαλος στο Λύκειο Πήτερς στο Σάουθμπόροου στη Μασαχουσέτη. Αργότερα πήγε στο Ντιτρόιτ του Μίσιγκαν, όπου δούλεψε με νέους οι οποίοι αντιμετώπιζαν προβλήματα με τον νόμο. Το 1912 προσκλήθηκε στην Αγγλία, όπου ίδρυσε το σχολείο Λίτλ Κόμονγουελθ στο Ντόρσετ και άσκησε μεγάλη επιρροή στον Α. Σ. Νηλ, τον ιδρυτή του σχολείου Σάμερχιλ.

Ο Χόμερ Λέιν απέκτησε δύο παιδιά με την πρώτη του γυναίκα, Κόρα Μπάρνεϋ, και τρία με την δεύτερη, με την οποία υιοθέτησαν επίσης μια κόρη. Ο Λέιν πέθανε στο Παρίσι έπειτα από την απέλασή του από την Αγγλία καθώς δεν ανανεώθηκε η εκεί άδεια παραμονής του. Η οικογένειά του παρέμεινε στην Αγγλία.

Ο πιο επιφανής μαθητής του Λέιν ήταν ο ασθενής του, Αλεξάντερ Σάδερλαντ Νηλ. Ο Νηλ ίδρυσε το σχολείο Σάμερχιλ , το οποίο έγινε ιδιαίτερα γνωστό αφότου ο Αμερικάνος εκδότης Χάρολντ Χάρτ εξέδωσε το «Θεωρία και πράξη της αντιαυταρχικής εκπαίδευσης» το 1960. Το βιβλίο πούλησε 200.000 αντίτυπα. Ο Χάρτ δεν είχε εκδώσει ξανά κάποιο εμπορικό βιβλίο, καθώς έως τότε εξέδιδε παιδικά βιβλία και τον είχαν συμβουλεύσει να μην εκδώσει το βιβλίο του Νηλ. Όμως, έχοντας δεχθεί ηθική υποστήριξη από πολλούς προοδευτικούς εκπαιδευτικούς στις ΗΠΑ, αποφάσισε να αναλάβει προσωπικά το εγχείρημα.

Το Αμερικάνικο σχολείο Σάμερλειν, στην Καλικούν της Νέας Υόρκης, πήρε το όνομά του από το Σάμερχιλ και τον Χόμερ Λέιν. Ξεκίνησε τη λειτουργία του το 1963 στην Βόρεια Καρολίνα, όμως πυρπολήθηκε από ρατσιστές και μετακινήθηκε στο Μάιλεσες της Νέας Υόρκης, και έπειτα εγκαταστάθηκε σε μια αγροτική περιοχή στο χωριουδάκι Ρόσκο της Νέας Υόρκης.
Ο Χάρι Πότερ και οι Κλήροι του Θανάτου - Μέρος 2

Ο Χάρι Πότερ και οι Κλήροι του Θανάτου - Μέρος 2 (αγγλικά: "Harry Potter and the Deathly Hallows – Part 2") είναι αμερικανική περιπετειώδης ταινία φαντασίας παραγωγής 2011. Βασίζεται στο έβδομο και τελευταίο ομότιτλο βιβλίο της σειράς "Χάρι Πότερ", γραμμένη από την Τζ. Κ. Ρόουλινγκ. Τη σκηνοθεσία ανέλαβε ο Ντέιβιντ Γέιτς και το σενάριο ο Στιβ Κλόουβς. Αφού κατέστρεψαν έναν Πεμπτουσιωτή και ανακάλυψαν πόσο σημαντικοί είναι οι Κλήρου του Θανάτου, οι Χάρι, Ρον και Ερμιόνη συνεχίζουν να ψάχνουν τους υπόλοιπους Πεμπτουσιωτές, στην προσπάθειά τους να καταστρέψουν τον Βόλντεμορτ. Ωστόσο, τώρα που ο Βόλντεμορτ έχει στην κατοχή του το Γηραιό Ραβδί, τα πράγματα γίνονται δυσκολότερα για τον Χάρι. Ο Βόλντεμορτ εν τω μεταξύ ετοιμάζεται να επιτεθεί στο Χόγκουαρτς. Πρωταγωνιστούν οι Ντάνιελ Ράντκλιφ, Έμμα Γουάτσον, Ρούπερτ Γκριντ, Μάγκι Σμιθ, Ρόμπι Κολτρέιν, Άλαν Ρίκμαν, Ελένα Μπόναμ Κάρτερ και Ρέιφ Φάινς επαναλαμβάνοντας τους ρόλους από τις προηγούμενες ταινίες. Είναι η όγδοη κατά σειρά ταινία που μεταφέρεται στον κινηματογράφο και η τελευταία, η οποία ολοκληρώνει τη σειρά ταινιών "Χάρι Πότερ" (Harry Potter).

Η ταινία κυκλοφόρησε στους κινηματογράφους στις 15 Ιουλίου 2011 στο Ηνωμένο Βασίλειο και στις Ηνωμένες Πολιτείες. Είναι η μοναδική ταινία της σειράς που κυκλοφόρησε και σε μορφή 3D. Απέσπασε εξαιρετικά σχόλια από τους κριτικούς και αποτελεί μία από τις καλύτερες ταινίες της σειράς. Έγινε η 9η ταινία που έσπασε το φράγμα του 1 δισεκατομμυρίου δολαρίων και μέχρι σήμερα είναι η 13η μεγαλύτερη εισπρακτική επιτυχία όλων των εποχών. Αποτελεί επίσης τη μεγαλύτερη εισπρακτική επιτυχία του 2011 και την εμπορικότερη ανάμεσα στις υπόλοιπες ταινίες της σειράς.

Έλαβε τρεις υποψηφιότητες για Όσκαρ, τέσσερις για BAFTA κερδίζοντας ένα, ενώ βραβεύτηκε και με ένα Screen Actors Guild Award.
The Very Best of Rainbow

Το The Very Best of Rainbow είναι συλλογή του βρετανικού χαρντ ροκ συγκροτήματος Rainbow, η οποία κυκλοφόρησε το 1997 μέσω της εταιρείας "Polydor".
Το άλμπουμ αυτό περιέχει τραγούδια από τον πρώτο δίσκο των Rainbow το 1975 μέχρι και το ""Bent Out of Shape" του 1983, χωρίς να συμπεριλαμβάνει κομμάτια από το δίσκο "Stranger In Us All" του 1995, όταν ο κιθαρίστας Ρίτσι Μπλάκμορ ξαναδημιούργησε το συγκρότημα.
Το "The Very Best of Rainbow"" θεωρείται ως η αντιπροσωπευτικότερη συλλογή των Rainbow εμφανίζοντας δύο με τρία κομμάτια από κάθε δίσκο της εμπορικής ακμής του συγκροτήματος.
Γες Ατίντ

Το Γες Ατίντ (εβρ. "יש עתיד") είναι ισραηλινό φιλελεύθερο πολιτικό κόμμα. Το όνομα του κόμματος μεταφράζεται και ως Υπάρχει Μέλλον και Το Κόμμα του Μέλλοντος. Ιδρυτής και ηγέτης του κόμματος είναι ο δημοσιογράφος Γιαΐρ Λαπίντ, ο οποίος ίδρυσε το κόμμα για να εκπροσωπηθεί αυτό που θεωρούσε ως το κέντρο της εβραϊκής κοινωνίας, δηλαδή την μεσαία κοσμική τάξη. Στις εκλογές του 2013, το κόμμα συγκέντρωσε 19 από τις συνολικά 120 έδρες στην Κνέσετ, καθιστώντας το ως το δεύτερο μεγαλύτερο κόμμα του. Το κόμμα συγκέντρωσε ποσοστά πολύ μεγαλύτερα από τις εκτιμήσεις. Στις 15 Μαρτίου 2013, το κόμμα συμφώνησε να συνεργαστεί με το Λικούντ για τον σχηματισμό κυβέρνησης. 


Κατηγορία:Σεκουλαριστικά κόμματα
Κατηγορία:Φιλελεύθερα κόμματα στο Ισραήλ
Πάπας Παύλος Β΄

Ο Πάπας Παύλος Β΄ ("Papa Paolo II", 23 Φεβρουαρίου 1417 – 26 Ιουλίου 1471), γεννημένος ως Πιέτρο Μπάρμπο, ήταν Πάπας από τις 30 Αυγούστου του 1464 έως το θάνατό του το 1471.
Ιωάννης Β΄ ντε Νιβελέ

Ο Ιωάννης Β΄ ντε Νιβελέ (Jean de Nivelet) (πέθανε στη Μανωλάδα τον Ιούλιο του 1316) ήταν ο τελευταίος βαρώνος της οικογένειας των Νιβελέ, βαρώνων του Γερακίου.

Η Βαρωνία του Γερακίου είχε απωλεσθεί από την οικογένεια Νιβελέ ήδη από τη δεκαετία του 1260, είτε έχοντας δοθεί στους Βυζαντινούς σαν αντάλλαγμα για την απελευθέρωση του Γουλιέλμου Β΄ Βιλλεαρδουίνου μετά την Μάχη της Πελαγονίας, είτε έχοντας κατακτηθεί από τα βυζαντινά στρατεύματα κατά τις κατοπινές εκστρατείες τους. Οι Νιβελέ διατήρησαν όμως τον τίτλο τους ως βαρώνοι, και αποζημιώθηκαν με νέα εδάφη στη Μεσσηνία. Η νέα «Βαρωνία του Νιβελέ» όμως δεν αποτελούσε πλέον ενιαία εδαφική περιφέρεια, αλλά απαρτιζόταν από διάφορες σκόρπιες ιδιοκτησίες.

Ο Ιωάννης Β΄ δεν αναφέρεται σε καμία πηγή με αυτό το όνομα, το οποίο αποτελεί εικασία του ιστορικού Καρλ Χοπφ. Το «Χρονικό του Μορέως» αναφέρει μόνον ότι το 1315-16, ο τότε βαρώνος του Νιβελέ υποστήριξε μέχρι τέλους τον Φερδινάνδο της Μαγιόρκας στην διεκδίκηση των δικαιωμάτων του στο Πριγκιπάτο της Αχαΐας ενάντια στον Λουδοβίκο της Βουργουνδίας και την Ματθίλδη του Αινώ. Πήρε μέρος μαζί του στην Μάχη της Μανωλάδας στις 5 Ιουλίου 1316 μ.Χ. αλλά μετά τον ατυχή θάνατο του Φερδινάνδου πιάστηκε αιχμάλωτος και αποκεφαλίστηκε. Τα εδάφη του δόθηκαν σε έναν από τους Βουργουνδούς ακόλουθους του Λουδοβίκου, τον Ντραί ντε Σαρνύ (Dreux de Charny).
Ιωάννης Α΄ ντε Νιβελέ

Ο Ιωάννης Α΄ ντε Νιβελέ "Ιωάννης του Νιβελέ ή Νιβηλέ" ("γαλλικά : Jean de Nivelet") ήταν Γαλλικής καταγωγής ευγενής του Πριγκιπάτου της Αχαΐας, δεύτερος βαρώνος του Γερακίου στη Λακωνία. 

Ήταν γιος και κληρονόμος στη Βαρωνία του Γάλλου ιππότη και σταυροφόρου Γκυ ντε Νιβελέ. Κατά μία εκδοχή ήταν αυτός που έχτισε κάστρο για τον έλεγχο των φέουδων του στην κορυφή ενός λόφου που του έδωσε το όνομα Κάστρο του Γερακίου, κατά άλλη εκδοχή ήταν ο πατέρας του, πολύ γρήγορα γύρω από το κάστρο αναπτύχθηκε οικισμός που ονομάστηκε Γεράκι. Το 1259 πήρε μέρος στην ατυχή για τους Φράγκους του Πριγκιπάτου Μάχη της Πελαγονίας. Πέθανε το 1262, κατά άλλους το 1261, δεν είναι γνωστό εάν πέθανε πριν την παράδοση του κάστρου στους Βυζαντινούς ή μετά.
Μιχάλης Παπάζογλου

Ο Μιχάλης Παπάζογλου (1892 - 1960) ήταν Έλληνας αθλητής γεννημένος στην Κωνσταντινούπολη. Υπήρξε αθλητής του στίβου, ποδοσφαιριστής και παράγοντας του Παναθηναϊκού, καθώς και μέλος της Εθνικής Αντίστασης την περίοδο της Κατοχής.
Σαμουέλ Ετό

Ο Σαμουέλ Ετό ("Samuel Eto'o", ορθότερη προφορά: Σαμιουέλ Ιτό, γεννήθηκε 10 Μαρτίου 1981) είναι Καμερουνέζος πρώην διεθνής ποδοσφαιριστής. Έκανε σπουδαία καριέρα σε μεγάλους Ευρωπαϊκούς συλλόγους και είναι πρώτος σκόρερ όλων των εποχών στο Κύπελλο Εθνών Αφρικής. Έχοντας κερδίσει τον τίτλο του καλύτερου Αφρικανού ποδοσφαιριστή της χρονιάς τέσσερις φορές, θεωρείται ως ένας από τους κορυφαίους παίκτες της ηπείρου του όλων των εποχών.
Τζέιμς Μάσλοου

Ο Τζέιμς Μάσλοου ("James David Maslow", 16 Ιουλίου 1990) είναι Αμερικανός ηθοποιός, τραγουδιστης και χορευτής. Είναι γνωστός από τον πρωταγωνιστικό του ρόλο ως James Diamond στη σειρά Big Time Rush, στην οποία είναι και ένα από τα μέλη της ομώνυμης μπάντας, η οποία προβάλλεται στο "Nickelodeon". Ο James Maslow γεννήθηκε στη Νέα Υόρκη και μεγάλωσε στην Καλιφόρνια. Στην ηλικία των έξι ετών ο James ξεκίνησε να τραγουδάει όταν οι γονείς του τον έβαλαν στη χορωδία του San Diego. Στην αρχή δεν του άρεσε αλλά έπειτα από 2 εβδομάδες άρχισε να εξοικειώνεται με την ιδέα.Ο Ίδιος έχει δηλώσει ότι είναι κατά του καπνίσματος, ωστόσο δεν έχει καπνίσει ποτέ αφού ο πατέρας του Mike Maslow ήταν ένας τρομερός καπνιστής. Το χόμπυ του τώρα είναι η μουσική το τραγούδι (εφόσον έχει πολύ καλή φωνή) ο χορός η υποκριτική και η γυμναστική με το bodybuilding. Eίναι πολύ καλός χαρακτήρας και πολύ καλός άνθρωπος έτσι έχουν ανακοινώσει και οι ίδιοι του οι γονείς ότι από μικρός ήταν πολύ καλός με όλους εφόσον το καλοκαίρι του 2013 έκανε ένα μεγάλο έργο στο αμερικάνικο νοσοκομείο στο Los Angeles μαζί με τους φίλους του Kendall,Carlos,Logan δίνοντας δολάρια για θεραπείες παιδιών με καρκίνο.
The New America

To The New America είναι ένα άλμπουμ από το πανκ συγκρότημα Bad Religion. Κυκλοφόρησε το 2000 και ήταν το τελευταίο άλμπουμ τους που κυκλοφόρησε από την Atlantic Records. Το The New America είναι επίσης το τελευταίο άλμπουμ των Bad Religion με με τον Bobby Schayer στα ντραμς. Ο κιθαρίστας Brett Gurewitz συν-έγραψε και έπαιξε κιθάρα στο τραγούδι "Believe It". Το άλμπουμ επανεκδόθηκε από την Epitaph Records στις 15 Σεπτεμβρίου 2008.
Νικολό Ατσαγιόλι

Ο Νικολό Ατσαγιόλι (ιταλικά: "Niccolò Acciaiuoli", 12 Σεπτεμβρίου 1310 – 8 Νοεμβρίου 1365) ήταν Ιταλός ευγενής, μέλος της Φλωρεντιανής οικογένειας εμπόρων και τραπεζικών Ατσαγιόλι (Acciaioli). Υπήρξε αξιωματούχος στο Βασίλειο της Νάπολης, βάιλος και φεουδάρχης στο Πριγκιπάτο της Αχαΐας, αυθέντης και καστελάνος της Κορίνθου. Είχε μια αδελφή, την Άντρεα Ατσαγιόλι.
Μιχαήλ Χλουβεράκης

Ο Μιχαήλ Χλουβεράκης (1905 - 8 Μαρτίου 1970) ήταν Έλληνας γιατρός και πολιτικός, που διετέλεσε βουλευτής Λασιθίου. Ανηψιός του είναι ο επίσης βουλευτής και υπουργός Γιάννης Πλακιωτάκης.
Ποδοσφαιρική Ομοσπονδία Αγγλίας

Η Ποδοσφαιρική Ομοσπονδία Αγγλίας (αγγλικά: "The Football Association") η οποία είναι γνωστή ως "The FA", αποτελεί τον ανώτατο οργανισμό διοίκησης του ποδοσφαίρου στην Αγγλία. Ιδρύθηκε το 1863 και είναι η παλαιότερη ποδοσφαιρική ομοσπονδία στον κόσμο. Είναι υπεύθυνη για την εποπτεία όλων των πτυχών του ερασιτεχνικού και του επαγγελματικού ποδοσφαίρου στην Αγγλία.

Η Ποδοσφαιρική Ομοσπονδία είναι μέλος της UEFA και της FIFA και κατέχει μόνιμη έδρα στο Διεθνές Ποδοσφαιρικό Συμβούλιο (IFAB), το οποίο είναι υπεύθυνο για τους Κανόνες του Παιχνιδιού. Όντως η πρώτη ποδοσφαιρική ομοσπονδία, δεν χρησιμοποιεί το εθνικό όνομα «Αγγλία» στην ονομασία της. Η Ποδοσφαιρική Ομοσπονδία εδρεύει στο Στάδιο Γουέμπλεϊ, στο Λονδίνο.

Η Ποδοσφαιρική Ομοσπονδία είναι υπεύθυνη για πολλές διοργανώσεις, με πιο γνωστό το Κύπελλο Αγγλίας. Είναι επίσης υπεύθυνη για τις εθνικές ανδρών, γυναικών και νέων της Αγγλίας. Επίσης, όλες οι αγγλικές, επαγγελματικές ομάδες ποδοσφαίρου είναι μέλη της FA.
NOFX

Οι NOFX είναι αμερικάνικο πανκ ροκ συγκρότημα από το Λος Άντζελες. Το συγκρότημα σχηματίστηκε το 1983 από τον τραγουδιστή/μπασίστα Fat Mike και τον κιθαρίστα Eric Melvin. Ο ντράμερ Erik Sandin μπήκε στη μπάντα λίγο πιο μετά. Το 1991,ο El Hefe συμπλήρωσε το τωρινό σχήμα παίζοντας κιθάρα και τρομπέτα. Η μπάντα έγινε διάσημη με το άλμπουμ "Punk in Drublic" (1994), που έγινε χρυσό σε ΗΠΑ και Καναδά και μέχρι και σήμερα θεωρείται ένα κλασικό πανκ άλμπουμ. Το έβδομό τους άλμπουμ "So Long and Thanks for All the Shoes" (1997) έγινε χρυσό στον Καναδά. Η επιτυχία τους προέκυψε από την έκρηξη του πανκ στα 90s με μπάντες όπως Green Day, The Offspring, Rancid, Sublime, Bad Religion κ.α. . Παρά τη διασημότητα τους δεν έχουν υπογράψει σε μεγάλη εταιρία αλλά κυκλοφορούν στην ετικέτα του Fat Mike, "Fat Wreck Chords". Οι NOFX έχουν κυκλοφορήσει 12 studio άλμπουμ και πολλά EP. Η τελευταία τους δουλειά, "Self Entitled", κυκλοφόρησε στις 11 Σεπτεμβρίου 2012. Η μπάντα είχε δική της εκπομπή στην "Fuse TV" με όνομα "NOFX: Backstage Passport".
Αθανάσιος Νάκος

Ο Αθανάσιος Νάκος (8 Ιανουαρίου 1949 -28 Μαρτίου 2013) ήταν Έλληνας πολιτικός μηχανικός, ο οποίος υπηρέτησε ως β' αντιπρόεδρος της Βουλής από το 2012, βουλευτής Μαγνησίας (με τη ΝΔ) από το 1993 και μέλος των κυβερνήσεων του Κώστα Καραμανλή του 2004 και του 2007 ως υφυπουργός Εσωτερικών.
Άβας ο Κένταυρος

Σύμφωνα με την Ελληνική Μυθολογία το όνομα Άβας έφερε και ένας εκ των Κενταύρων. 

Πρόκειται για τον φερώνυμο ως γιο του Ιξίονος και της Νεφέλης. Ο Άβας ο Κένταυρος ήταν καλεσμένος στους επεισοδιακούς γάμους του Πειρίθου, του βασιλέως των Λαπιθών, όπου και έλαβε μέρος στη μάχη που επακολούθησε (Οβιδίου "«Μεταμορφώσεις»", ΧΙΙΙ 306).
Αληθινό θράσος

Η κινηματογραφική ταινία Αληθινό θράσος (πρωτότυπος τίτλος: "True Grit") είναι αμερικανικό γουέστερν που σκηνοθέτησαν και έγραψαν οι αδερφοί Κοέν. Είναι η δεύτερη προσαρμογή της νουβέλας του Τσαρλς Πόρτις, η οποία γυρίστηκε το 1969 με πρωταγωνιστή τον Τζον Γουέιν. Σε αυτή την εκδοχή πρωταγωνιστούν η Χέιλι Στάινφελντ ως Μάτι Ρος και ο Τζεφ Μπρίτζες ως Αστυνόμος Ρούμπεν Τζ. «Ρούστερ» Κόγκμπερν. Επίσης συμμετέχουν οι Ματ Ντέιμον, Τζος Μπρόλιν και Μπάρι Πέπερ.

Τα γυρίσματα άρχισαν τον Μάρτιο του 2010 και το "Αληθινό θράσος" κυκλοφόρησε επίσημα στις Ηνωμένες Πολιτείες Αμερικής στις 22 Δεκεμβρίου 2010. Η ταινία άνοιξε το 61ο Φεστιβάλ Βερολίνου στις 10 Φεβρουαρίου 2011. Ήταν υποψήφιο για 10 Όσκαρ: Καλύτερη Ταινία, Σκηνοθεσία, Διασκευασμένο Σενάριο, Α' Ανδρικού Ρόλου, Β' Γυναικείου Ρόλου, Καλλιτεχνική Διεύθυνση, Φωτογραφία, Κοστούμια, Μίξη Ήχου και Μοντάζ Ηχητικών Εφέ. Η ταινία κυκλοφόρησε σε Blu-ray και σε DVD στις 7 Ιουνίου 2011.
Άβας ο Τρωαδίτης

Ο Άβας ο Τρως, ή Άβας ο Τρωαδίτης σύμφωνα με την Ελληνική Μυθολογία ήταν σπουδαίος μαχητής κατά τον Τρωικό Πόλεμο

Φέρεται ως γιος του Ευρυδάμαντος και αδελφός του Πολυίδη. Συμμετέχοντας στον πόλεμο σκοτώθηκε από τον Διομήδη. ("Ιλιάδα" Ε 148).
Άβας ο Ευβοεύς

Σύμφωνα με την Ελληνική Μυθολογία ο Άβας ο Ευβοεύς ήταν ο επώνυμος ήρωας και βασιλεύς των Αβάντων που φέρονταν να κατοίκησαν πρώτοι την Εύβοια, καλούμενη εξ αυτού Αβαντίδα, αμέσως μετά τον κατακλυσμό του Δευκαλίωνα, 

Ο Άβας ο Ευβοεύς φέρεται ως γιος του θεού Ποσειδώνα και της Νύμφης Αρέθουσας. Ο μύθος αυτός αποτελεί προσωποποίηση των διαφόρων μυθικών παραδόσεων περί της καθόδου των Αβάντων και της θαρραλέας εγκατάστασής τους ακόμα και σε παράλιους χώρους και νήσους μετά τον κατακλυσμό του Δευκαλίωνα. Σημειώνεται ότι με το όνομα Αρέθουσα φερόταν η μεγάλη πηγή γλυκού νερού της αρχαίας Χαλκίδας.
Ιωάννης ντε Τουρναί

Ο Ιωάννης ντε Τουρναί (Jean de Tournay) υπήρξε πιθανότατα τιτουλάριος βαρώνος των Καλαβρύτων αφού η έδρα της βαρωνίας είχε περάσει στα χέρια των Βυζαντινών κατά την περίοδο που βαρώνος των Καλαβρύτων ήταν ο Γοδεφρείδος ντε Τουρναί . Στις πηγές αναφέρεται ως «ο πιο γενναίος άνδρας σε όλον το Μορέα»». Το 1292 συμμετείχε σε μία επίθεση εναντίον του Καταλανού Ναυάρχου Ρογήρου ντε Λούρια κοντά στο Ναυαρίνο όπου και συνελήφθη αιχμάλωτος. Απελευθερώθηκε, όμως, σύντομα μετά από παρέμβαση της πριγκίπισσας Ισαβέλλας Βιλεαρδουίνου η οποία και κατέβαλε τους Καταλανούς 4.000 υπέρπυρα ως λύτρα.
Η σύζυγός του, της οποίας δεν γνωρίζουμε το όνομα, ήταν κόρη του κόμη της Κεφαλληνίας Ριχάρδου Ορσίνι.
Νέριο Α΄ Ατσαγιόλι

thumb|120px|Ο θυρεός των Ατσαγιόλι
Ο Νέριο Α΄ Ατσαγιόλι (πλήρες όνομα Ραϊνέριο Ατσαγιόλι, "ιταλικά : Rainerio "Neri" Acciaiuoli") ( ; - Κόρινθος 25 Νοεμβρίου 1394), ήταν Ιταλός αριστοκράτης και έμπορος από τη Φλωρεντία της οικογένειας των Ατσαγιόλι, που κατάφερε κι έγινε αρχικά βαρώνος της Βοστίτσας (1363 - 1391), αυθέντης της Κορίνθου και Δούκας των Αθηνών (1388-1394), γενάρχης της οικογένειας Ατσαγιόλι, δουκών της Αθήνας.
Ιωάννης Ανθόπουλος

Ο Ιωάννης Ανθόπουλος (Τριανταφυλλιά Σερρών, 1949) είναι Έλληνας πολιτικός.
Χειμερινοί Ολυμπιακοί Αγώνες 2014

Οι Χειμερινοί Ολυμπιακοί Αγώνες 2014, γνωστοί και ως Αγώνες της 22ης Χειμερινής Ολυμπιάδας, ήταν διεθνής αθλητική διοργάνωση που διεξήχθη στο Σότσι της Ρωσίας από 7 έως 23 Φεβρουαρίου του 2014.

Το Σότσι επιλέχθηκε ως η πόλη που θα φιλοξενήσει τους αγώνες τον Ιούλιο του 2007, κατά τη διάρκεια της 119ης συνόδου της ΔΟΕ. Οι Ολυμπιακοί Αγώνες του Σότσι θα είναι οι πρώτοι στην Ρωσία από τη διάλυση της ΕΣΣΔ το 1991. Η ΕΣΣΔ ήταν διοργανώτρια χώρα για τους Θερινούς Ολυμπιακούς Αγώνες του 1980 στη Μόσχα.

98 εκδηλώσεις σε 15 χειμερινά αθλήματα θα διεξαχθούν στους αγώνες. Ένας αριθμός νέων αγωνισμάτων θα πραγματοποιηθούν κατά τη διάρκεια των αγώνων. Οι εκδηλώσεις θα πραγματοποιηθούν γύρω από δύο συστάδες των νέων εγκαταστάσεων. Ένα Ολυμπιακό Πάρκο που κατασκευάστηκε στο Σότσι στις ακτές της Μαύρης Θάλασσας και τα αγωνίσματα στο χιόνι θα πραγματοποιηθούν στο Κρασνάγια Πολιάνα.

Στο πλαίσιο της προετοιμασίας για τους αγώνες, οι διοργανωτές επικεντρώνονται στον εκσυγχρονισμό των τηλεπικοινωνιών, της ηλεκτρικής ενέργειας και των υποδομών μεταφορών της περιοχής. Ενώ αρχικά προϋπολογιζόταν στα 12 δισεκατομμύρια δολάρια ΗΠΑ, διάφοροι παράγοντες προκάλεσαν την επέκταση του προϋπολογισμού σε πάνω από 51 δισ. δολάρια, ξεπερνώντας τον εκτιμώμενο κόστος των $44 δισεκατομμυρίων των Ολυμπιακών Αγώνων του 2008 στο Πεκίνο που ήταν και το πιο ακριβό στην ιστορία των Ολυμπιακών Αγώνων.
Γάλβας

Ο Σέρβιος Σουλπίκιος Γάλβας ("Servius Sulpicius Galba", 24 Δεκεμβρίου 3 π.Χ. - 15 Ιανουαρίου 69) ήταν Ρωμαίος αυτοκράτορας για επτά μήνες από το 68 έως το 69 μ.Χ. Ήταν κυβερνήτης της Ταρρακωνικής και κατέλαβε το θρόνο μετά την αυτοκτονία του Νέρωνα. 

Γεννημένος σε μια πλούσια οικογένεια, ο Γάλβας ήταν ικανός στρατιωτικός κατά το πρώτο μισό του 1ου αιώνα μ.Χ. Αποσύρθηκε κατά τη διάρκεια της βασιλείας του Νέρωνα αλλά αργότερα του ανατέθηκε η κυβέρνηση της Ταρρακωνικής. Ήταν ο πρώτος αυτοκράτορας του Έτους των Τεσσάρων Αυτοκρατόρων και ο τελευταίος αυτοκράτορας που γεννήθηκε τον 1ο αιώνα π.Χ.
Κάστρο Τεριόλο

Το Κάστρο Τεριόλο είναι κάστρο της Φραγκοκρατίας στην σημερινή Αχαΐα και στο χωριό Ριόλος. Αναφέρεται ότι ήταν μικρό φρούριο, σήμερα διασώζονται ελάχιστα ερείπια του.

Το κάστρο χτίστηκε τον 13ο αιώνα από τους Φράγκους του Πριγκιπάτου της Αχαΐας και οφείλη το όνομα του, εκ παραφθοράς στα Γαλλικά, στο χωριό Ριόλος που προυπήρχε και λεγόταν και "Οριόλος". Η περιοχή του Ριόλου και το κάστρο χρησιμοποιήθηκε επί Φραγκοκρατίας σαν θέρετρο, το χρησιμοποιούσαν σαν θέρετρο συχνά ο Φλωρέντιος και η Ισαβέλλα Α΄ της Αχαΐας.

Ήταν ένα από τα φέουδα του Φερδινάρδου της Μαγιόρκας που πιθανότατα ανήκε στη Βαρωνία της Άκοβας που ήταν βαρώνος ο Φερδινάνδος. Κατά τον πόλεμο διαδοχής μεταξύ Φερδινάνδου και Λουδοβίκου της Βουργουνδίας ο Φερδινάνδος χρησιμοποίησε συχνά το κάστρο για κατοικία.

Το 1429 είχε περάσει στα χέρια των Βυζαντινών αφού αναφέρεται ότι εκεί συναντήθηκε ο Κωνσταντίνος Παλαιολόγος με τον Γεώργιο Σφραντζή. Τον Μάιο του 1458 το κατέλαβε ο Μωάμεθ Β΄ ο Πορθητής, επί Β΄ Ενετοκρατίας συνέχισε να χρησιμοποιείται από τους Ενετούς, άγνωστο πότε εγκαταλείφθηκε.
Αναπληρωτής Κυβερνήτης της Βιρτζίνια

Ο Αναπληρωτής Κυβερνήτης είναι ένας συνταγματικός αξιωματούχος της Κοινοπολιτείας της Βιρτζίνια. Ο Αναπληρωτής Κυβερνήτης εκλέγεται κάθε τέσσερα έτη μαζί με τον Κυβερνήτη και τον Γενικό Εισαγγελέα. Το αξίωμα τρεχόντως κατέχει ο Ρεπουμπλικανός Ουίλλιαμ Τ. Μπόλινγκ. Ο κυβερνήτης και ο αναπληρωτής κυβερνήτης εκλέγονται χωριστά και ούτως μπορεί να ανήκουν σε διαφορετικά πολιτικά κόμματα. Το γραφείο του αναπληρωτή κυβερνήτη βρίσκεται στο Finance Building στην Capitol Square στο Ρίτσμοντ, Βιρτζίνια. Ο αναπληρωτής κυβερνήτης χρηματίζει Πρόεδρος της Γερουσίας της Βιρτζίνια και είναι πρώτος στη γραμμή διαδοχής του κυβερνήτη· σε περίπτωση θανάτου, παραίτησης ή άλλης αιτίας εγκατάλειψης του αξιώματος του κυβερνήτη, ο αναπληρωτής κυβερνήτης γίνεται κυβερνήτης. Αντίθετα με τον κυβερνήτη ο Αναπληρωτής Κυβερνήτης της Βιρτζίνια μπορεί να διεκδικήσει την επανεκλογή του.

Από τα τέλη της δεκαετίας του 1920, ο αναπληρωτής κυβερνήτης έχει υπάρξει μία από τις μόνο τρεις πολιτειακές θέσεις η οποία πληρούται μέσω μιας εκλογής σε όλη την έκταση της πολιτείας της Βιρτζίνια (μαζί με τον κυβερνήτη και τον γενικό εισαγγελέα). Αφότου ο κυβερνήτης δεν μπορεί να διαδεχθεί τον εαυτό του, όποιος εκλέγεται αναπληρωτής κυβερνήτης σχεδόν πάντα θεωρείται κορυφαίος υποψήφιος για κυβερνήτης. Αυτό συμβαίνει ιδιαίτερα αν ο αναπληρωτής κυβερνήτης και ο γενικός εισαγγελέας προέρχονται από διαφορετικά κόμματα. Για παράδειγμα, αφότου ο Δημοκρατικός Τιμ Κέιν εκλέχθηκε αναπληρωτής κυβερνήτης και ο Ρεπουμπλικανός Τζέρρυ Κίλγκορ εκλέχθηκε γενικός εισαγγελέας το 2001, θεωρήθηκε σχεδόν δεδομένο ότι θα αντιμετώπιζαν ο ένας τον άλλο στην εκλογή του εκλογή του 2005.

Το αξίωμα του Αναπληρωτή Κυβερνήτη έχει αποικιακή προέλευση και ανάγεται στο Συμβούλιο της Βιρτζίνια του Λονδίνου. Το συμβούλιο διοριζόταν από τον Βασιλιά, με την σειρά του, το Συμβούλιο διόριζε τον Αναπληρωτή Κυβερνήτη ή έναν αντικαταστάτη. Όταν το Αγγλικό στέμμα απαγόρευσε την απουσία του αποικιακού κυβερνήτη από τις αποικίες χωρίς άδεια το 1680, έγινε καθήκον του Συμβουλίου να ορίζει ή να στέλνει έναν αναπληρωτή ο οποίος μπορούσε να ασκεί όλες τις εξουσίες του Κυβερνήτη υπό τις γραπτές οδηγίες του στέμματος και του κυβερνήτη. Το πρώτο Σύνταγμα της Βιρτζίνια, υιοθετημένο το 1776, προέβλεπε ένα Συμβούλιο της Πολιτείας από το οποίο εκλεγόταν ετησίως ένας Πρόεδρος από τα μέλη του. Ο Πρόεδρος ενεργούσε ως Αναπληρωτής Κυβερνήτης σε περίπτωση θανάτου, ανικανότητας ή απαραίτητης απουσίας του Κυβερνήτη από την κυβέρνηση. Το Σύνταγμα της Βιρτζίνια του 1851 κατάργησε το "Συμβούλιο της Πολιτείας" του Κυβερνήτη και προέβλεπε την λαϊκή εκλογή του Αναπληρωτή Κυβερνήτη. Ο Σέλτον Φάρραρ Λικ, από την Κομητεία Άλμπερμεϊρλ, ήταν ο πρώτος αιρετός Αναπληρωτής Κυβερνήτης, θέση στην οποία χρημάτισε την περίοδο 1852-1856.
Κάστρο του Σαραβαλίου

thumb|Το τοιχίο του κάστρου που διασώζεται σήμερα
Το Κάστρο του Σαραβαλίου ήταν μικρό φρούριο στην σημερινή Αχαΐα πολύ κοντά στην Πάτρα στο χωριό Σαραβάλι. Σήμερα είναι εντελώς κατεστραμμένο στο κέντρο του χωριού όπου διασώζεται κάποιος τείχος που λέγεται ότι τμήμα του είναι από το κάστρο. Μάλιστα πάνω στη θέση του κάστρου έχουν χτιστεί κατοικίες και έχει μειωθεί το αρχικό ύψος του λόφου κατά 10 μέτρα. 

Το φρούριο πιστεύεται ότι χτίστηκε τον 14ο αιώνα σαν κατοικία του Ιταλού φεουδάρχη της περιοχής "Ραϋνάλδο ντε Σαραβάλε" (ιταλικά : "Reginaldo de Saravale") από το Σαραβάλε της Ιταλίας. Άλλη εκδοχή λιγότερο επικρατέστερη λέει ότι χτίστηκε από κάποιον ιππότη όταν δημιουργήθηκε το Πριγκιπάτο της Αχαΐας και πήρε την περιοχή σαν φέουδο. 

Αναφέρεται σε όλους τους κατάλογους των κάστρων της Αχαΐας υπό την δικαιοδοσία άλλοτε του λατίνου αρχιεπίσκοπου Πάτρας ή διαφόρων ιδιοκτητών του. Από ιστορικούς το κάστρο του Σαραβαλίου ταυτίζεται και με το κάστρο του δάσους ή αυτό της πεδιάδος Πατρών τα οποία η θέση τους είναι άγνωστη σήμερα. 

Σε ενετικές απογραφές το βρίσκουμε με την ονομασία Sarravalle ή Saravale και αργότερα σαν Seravali. Στα Ορλωφικά έπαιξε ενεργό ρόλο και αναφέρεται το επόμενο έτος, 1467, σε κατάλογο κάστρων της Αχαΐας σαν κατεστραμμένο. Σε κατάλογο του έτους 1471 αναφέρεται επισκευασμένο και σε χρήση, από τότε δεν υπάρχει ξανά αναφορά για το κάστρο.

Το φρούριο ήταν κυκλικό στην κορυφή λόφου στους πρόποδες του Ομπλού που δεσπόζει πάω από τον κάμπο της Πάτρας. Αναφέρεται ότι είχε και υπόνομο (στοά) που οδηγούσε σε κοντινή περιοχή για περίπτωση διαφυγής ή μεταφοράς εφοδίων.

Το 1429 δόθηκε από τον Βαρώνο-Αρχιεπίσκοπο Πάτρας Πανδούλφο Μαλατέστα στον Κωνσταντίνο Παλαιολόγο. Αργότερα πέρασε στους Οθωμανούς , άγνωστο πότε καταστράφηκε, λίθοι από αυτό έχουν χρησιμοποιηθεί κατά το χτίσιμο σπιτιών στο χωρίο.
Ρόγιαλ Εντζινίρς

Η Ρόγιαλ Εντζινίρς (αγγλικά: "Royal Engineers") είναι μία ποδοσφαιρική ομάδα που εκπροσωπεί το βασιλικό σώμα μηχανικών, τους σκαπανείς του βρετανικού στρατού. Τη δεκαετία του 1870 ήταν μια από τις πιο δυνατές ομάδες στο αγγλικό ποδόσφαιρο, κερδίζοντας το Κύπελλο Αγγλίας το 1875. Επίσης, ήταν άλλες 3 φορές φιναλίστ της διοργάνωσης. Οι Μηχανικοί ήταν οι πρώτοι που αγωνίζονταν σε «παιχνίδι συνδυασμού» (combination game), όπου οι ποδοσφαιριστές περνούσαν την μπάλα ο ένας στον άλλον, αντί να κλωτσάνε μπροστά και να κυνηγούν τη μπάλα.
Ιωάννης Αράπης

Ο Ιωάννης Αράπης (29 Οκτωβρίου 1931-20 Μαρτίου 2013) ήταν Έλληνας οικονομολόγος και πολιτικός. Υπηρέτησε ως βουλευτής του ΔΗΚΚΙ στην εκλογική περιφέρεια Β΄ Πειραιά από το 1996 ως το 2000.

Γεννήθηκε στο Κεντρικό Άρτας. Από το 1943 ως το 1944 ανέπτυξε αντιστασιακή δράση. Το 1964 ανέλαβε εκδότης της εφημερίδας "Περαμαϊκό Μέλλον" και την ίδια χρονιά εξελέγη για πρώτη φορά δημοτικός σύμβουλος Περάματος. Μετά την πτώση της χούντας κέρδισε 4 συνεχείς επανεκλογές στο δημοτικό συμβούλιο. Ήταν επίσης πρόεδρος του δημοτικού συμβουλίου, αντιδήμαρχος και πρόεδρος του Πνευματικού Κέντρου Περάματος.

Τη δεκαετία του ' 90 εντάχθηκε στο ΔΗΚΚΙ. Κέρδισε τις εκλογές του 1996 στη Β΄ Πειραιά και υπηρέτησε μία θητεία ως το 2000.

Ο Γιάννης Αράπης πέθανε από καρκίνο σε ηλικία 82 ετών και κηδεύτηκε στο Πέραμα το Μάρτιο το 2013.
Difficult to Cure

Difficult to Cure είναι ο τίτλος του πέμπτου στούντιο δίσκου του βρετανικού χαρντ ροκ συγκροτήματος Rainbow, ο οποίος κυκλοφόρησε τον Φεβρουάριο του 1981 μέσω της δισκογραφικής εταιρείας "Polydor".
Σε αυτό το άλμπουμ εμφανίζεται για πρώτη φορά ο πρώην τραγουδιστής των Fandango, Τζο Λιν Τέρνερ, αντικαθιστώντας τον Γκράχαμ Μπονέτ, ο οποίος είχε ξεκινήσει να ηχογραφεί πριν αποχωρήσει. Ο Τέρνερ παρέμεινε με το συγκρότημα μέχρι τη διάλυση του, το 1984, ενώ ο κιμπορντίστας Ντον Έρεϊ και ο ντράμερ Κόζι Πάουελ αποχώρησαν μετά την περιοδεία για την προώθηση του δίσκου.
Ο δίσκος παρουσίασε τους Rainbow σε μία ακόμη εμπορικότερη μορφή σε σύγκριση με τον προκάτοχο του, "Down to Earth", με τον Ρίτσι Μπλάκμορ σε συνέντευξη του στο βρετανικό περιοδικό "Sounds", να παρουσιάζει το συγκρότημα του σαν ανάλογο αυτού των Foreigner. Παρ' όλα αυτά, η εμπορική του επιτυχία ήταν μεγάλη, αφού ανέβηκε στο # 3 των βρετανικών τσαρτ και έγινε χρυσός, ενώ δύο τραγούδια του γνώρισαν επιτυχία σαν σινγκλ, το ""I Surrender" και "Can't Happen Here"". Ο δίσκος ανέβηκε σε αρκετά ευρωπαϊκά Top-20 και έφθασε στο # 50 των αμερικανικών τσαρτ.
Επίσης, το δίσκο συνόδευε το 12" σινγκλ ""Jealous Lover", το οποίο κυκλοφόρησε μόνο στις Ηνωμένες Πολιτείες και ανέβηκε στο Billboard 200. Το "Jealous Lover" περιείχε εκτός του ομότιτλου κομματιού, τα "Weiss Heim", "I Surrender" και "Can't Happen Here"".
The Longest EP

To The Longest EP είναι μια συλλογή τραγουδιών απο τους NOFX, η οποία κυκλοφόρησε στις 17 Αυγούστου 2010. Παρά τον τίτλο, δεν είναι EP, αλλά συλλογή τραγουδιών από το 1987 μέχρι το 2009. Περιέχει σπάνια τραγούδια και ακυκλοφόρητο υλικό. Το The Longest EP αναφέρεται ως το "σίκουελ" του 45 or 46 Songs That Weren't Good Enough to Go on Our Other Records(2002).
Το εξώφυλλο και το σχεδιασμό του άλμπουμ ανέλαβε "ο ίδιος τύπος που σχεδίασε το εξώφυλλο του The Longest Line".
Χειμερινοί Ολυμπιακοί Αγώνες 2018

Οι Χειμερινοί Ολυμπιακοί Αγώνες 2018 (γαλλικά: Les "XXIIIeme Jeux olympiques d'hiver", κορεάτικα: 평창 동계 올림픽, προφορά: "Je-isipsamhoe Donggye Ollimpik", γερμανικά: "Pyeongchang Donggye Ollimpik"), επίσημα γνωστοί ως Αγώνες της 23ης Χειμερινής Ολυμπιάδας, γνωστοί και ως Πιόνγκτσανγκ 2018, είναι μια διεθνής αθλητική διοργάνωση, που διεξήχθη από τις 9 έως τις 25 Φεβρουαρίου 2018, στην πόλη Πιόνγκτσανγκ της επαρχίας Γκάνγουον, στην Νότια Κορέα, με ορισμένες εκδηλώσεις να πραγματοποιήθηκαν την προηγούμενη ημέρα της τελετής έναρξης, δηλ. στις 8 Φεβρουαρίου 2018. Η Πιόνγκτσανγκ επιλέχθηκε ως η οικοδέσποινα πόλη στις 6 Ιουλίου 2011 από την ΔΟΕ κατά την 123η Σύνοδο στην Νότια Αφρική και κέρδισε από τον πρώτο γύρο της ψηφοφορίας, λαμβάνοντας περισσότερες ψήφους από όσες ψήφους συγκέντρωσαν μαζί το Μόναχο της Γερμανίας και το Ανεσύ της Γαλλίας. Είναι η πρώτη φορά που η Νότια Κορέα διοργανώνει Χειμερινούς Ολυμπιακούς Αγώνες και η δεύτερη φορά που Ολυμπιακοί Αγώνες διοργανώνονται στην χώρα - η πρώτη φορά ήταν στους Θερινούς Ολυμπιακούς Αγώνες του 1988 στην Σεούλ. Η Πιόνγκτσανγκ είναι η τρίτη ασιατική πόλη που διοργανώνει Χειμερινούς Ολυμπιακούς Αγώνες μετά την Σαπόρο της Ιαπωνίας (1972) κι την Ναγκάνο της Ιαπωνίας (1998). 

Σε αυτούς τους Αγώνες λαμβάνουν χώρα 102 εκδηλώσεις σε δεκαπέντε αθλήματα, συμπεριλαμβανομένης της προσθήκης του big air snowboarding, mass start speed skating, curling μικτών ζευγαριών και αλπικό σκι μικτών ομάδων στο πρόγραμμα των αθλημάτων. 2,952 αθλητές από 92 εθνικές ολυμπιακές επιτροπές διαγωνίζονται ενώ πρώτη φορά εμφανίζονται το Εκουαδόρ, το Κόσοβο, η Μαλαισία, η Νιγηρία και η Σιγκαπούρη. 

Οι διοργανωτές δέχτηκαν απειλές εξαιτίας των τρεχουσών εντάσεων ανάμεσα στην Νότια Κορέα και την γειτονική Βόρεια Κορέα, κάτι που οδήγησε αρκετές χώρες να απειλούν με μη συμμετοχή τους σε αυτούς τους Αγώνες εάν η ασφάλεια των αποστολών τους δεν ήταν δεδομένη. Τον Ιανουάριο του 2018 οι δυο χώρες συμφώνησαν να συνεργαστούν στην τελετή έναρξης και να δημιουργήσουν μια κοινή γυναικεία ομάδα χόκεϊ. Αυτές οι ενέργειες έλαβαν την αντίθεση των κριτικών της Νοτίου Κορέας.
Straight Between the Eyes

Straight Between the Eyes είναι ο τίτλος του έκτου στούντιο δίσκου του βρετανικού χαρντ ροκ συγκροτήματος Rainbow, ο οποίος κυκλοφόρησε τον Ιούνιο του 1982 μέσω της δισκογραφικής εταιρείας "Polydor".
Με νέο μέλος τον κιμπορντίστα Ντέηβιντ Ρόσενθαλ ο οποίος ήλθε στη θέση του Ντον Έρεϊ, οι Rainbow μετέβησαν στον Καναδά για την ηχογράφηση του νέου τους δίσκου. Το ""Straight Between the Eyes" αποτέλεσε άλλη μία εμπορική επιτυχία για το συγκρότημα, ανεβαίνοντας στο # 5 των βρετανικών τσαρτ για να βραβευθεί ως ασημένιο. Επίσης, ανέβηκε στα περισσότερα Top-20 των ευρωπαϊκών τσαρτ και στο # 30 των αντίστοιχων αμερικανικών, ενώ περιείχε και την επιτυχία "Stone Cold".
Ο τίτλος του δίσκου προέρχεται από μία ατάκα του Τζεφ Μπεκ στον Ρίτσι Μπλάκμορ, στην οποία περιέγραφε τον Τζίμι Χέντριξ. Το τραγούδι "MISS Mistreated" ονομάστηκε κατ' αυτό τον τρόπο για να αποφευχθεί η σύγχυση με το "Mistreated" των Deep Purple.
Κατά την περιοδεία για την προώθηση του δίσκου, βιντεοσκοπήθηκε η συναυλία στο Σαν Αντόνιο των Ηνωμένων Πολιτειών, για να κυκλοφορήσει το 1996, με τον τίτλο "Live Between the Eyes"".
Neptune Festival

To Neptune Festival στη Βιρτζίνια Μπιτς, Βιρτζίνια δημιουργήθηκε από τον Πρόεδρο του Εμπορικού Επιμελητηρίου της Βιρτζίνια Μπιτς και τον ιδρυτή της RK Chevrolet (επίσης γνωστή ως RK Auto) Ρίτσαρντ Κλάιν το 1973 για τον εορτασμό της μοναδικής κληρονομιάς της Βιρτζίνια Μπιτς. Από τότε, το φεστιβάλ έχει αναδειχθεί σε ένα από τα κορυφαία 100 φεστιβάλ της Αμερικής και ένα από τα δέκα κορυφαία στην Ανατολική Ακτή. Η Βιβλιοθήκη του Κογκρέσου αναφέρει το Neptune Festival στην ιστοσελίδα της "America’s Story".
Λέιτε

Το Λέιτε είναι ένα νησί, το οποίο ανήκει στο αρχιπέλαγος των Βισάγιας, στις κεντρικές Φιλιππίνες. Με έκταση 7.368 τετραγωνικά χιλιόμετρα είναι το όγδοο μεγαλύτερο νησί των Φιλιππινών και το τέταρτο μεγαλύτερο των Βισάγιας μετά το Νέγκρος, το Σαμάρ και το Πανάι. Ο κύριος οικισμός του νησιού είναι το Τακλομπάν με 217.199 κατοίκους (2010).
Πανάι

Το Πανάι είναι ένα νησί, το οποίο ανήκει στο αρχιπέλαγος των Βισάγιας, στις κεντρικές Φιλιππίνες. Με έκταση 12.011 τετραγωνικά χιλιόμετρα είναι το έκτο μεγαλύτερο νησί των Φιλιππινών μετά το Λουζόν, το Μιντανάο, το Νέγκρος, το Σαμάρ και το Παλαουάν. Ο κύριος οικισμός του νησιού είναι το Ιλόιλο με 424.619 κατοίκους (2010).
Γιάννης Πλακιωτάκης

Ο Γιάννης Πλακιωτάκης (Αθήνα, 10 Ιουλίου 1968) είναι Έλληνας πολιτικός και υπουργός Ναυτιλίας και Νησιωτικής Πολιτικής. Έχει διατελέσει πρόεδρος της Νέας Δημοκρατίας (23 Νοεμβρίου 2015 - 10 Ιανουαρίου 2016), υφυπουργός Εθνικής Άμυνας (19 Σεπτεμβρίου 2007 - 7 Οκτωβρίου 2009) και υφυπουργός Εργασίας, Κοινωνικής Ασφάλισης και Πρόνοιας (10 Ιουνίου 2014 - 27 Ιανουαρίου 2015).
Σεμπού

Το Σεμπού είναι ένα νησί, το οποίο ανήκει στο αρχιπέλαγος των Βισάγιας, στις κεντρικές Φιλιππίνες. Με έκταση 4.468 τετραγωνικά χιλιόμετρα είναι το ένατο μεγαλύτερο νησί των Φιλιππινών και το πέμπτο μεγαλύτερο των Βισάγιας μετά το Νέγκρος, το Σαμάρ, το Πανάι και το Λέιτε. Ο κύριος οικισμός του νησιού είναι το Σεμπού με 866.171 κατοίκους (2010).
Μποχόλ

Το Μποχόλ είναι ένα νησί, το οποίο ανήκει στο αρχιπέλαγος των Βισάγιας, στις κεντρικές Φιλιππίνες. Με έκταση 3.269 τετραγωνικά χιλιόμετρα είναι το δέκατο μεγαλύτερο νησί των Φιλιππινών και το έκτο μεγαλύτερο των Βισάγιας μετά το Νέγκρος, το Σαμάρ, το Πανάι, το Λέιτε και το Σεμπού. Ο κύριος οικισμός του νησιού είναι το Ταγκμπιλαράν με 96.792 κατοίκους (2010).
Θεοφύλακτος Παπακωνσταντίνου

O Θεοφύλακτος Παπακωνσταντίνου (Μοναστήρι, 1905 - Αθήνα, 31 Μαρτίου 1991) ήταν Έλληνας αρθρογράφος, κοινωνικός αναλυτής και ιστορικός.
Παλαουάν

Το Παλαουάν είναι το πέμπτο μεγαλύτερο νησί των Φιλιππινών με έκταση 12.189 τετραγωνικά χιλιόμετρα. Ο κύριος οικισμός του νησιού είναι το Πουέρτο Πρινσέσα με 222.673 κατοίκους (2010).
Χοσρόης Β΄ της Περσίας

thumb|300px|Ο Χοσρόης Β' της Περσίας σε νόμισμα

Ο Χοσρόης Β΄ της Περσίας (570 - 28 Φεβρουαρίου 628) ήταν ο τελευταίος μεγάλος βασιλιάς της Περσίας από τη δυναστεία των Σασσανιδών. Βασίλευσε μεταξύ 590 και 628 και ήταν γιος και διάδοχος του βασιλιά της Περσίας Ορμίσδα Δ΄ και εγγονός του βασιλιά της Περσίας Χοσρόη Α΄. Είναι πασίγνωστος από τους σκληρούς θρησκευτικούς του πολέμους με τον Βυζαντινό αυτοκράτορα Ηράκλειο. Το 590 δολοφονήθηκε ο πατέρας του -αν και ο ίδιος ήταν ο νόμιμος διάδοχος του θρόνου- όταν σφετερίστηκε το θρόνο με πραξικόπημα ο διάσημος στρατηγός Μπαχράμ Τσουμπίν, που πήρε το όνομα Βαχράμ ΣΤ΄. Ο Χοσρόης Β΄ κατέφυγε στον Μαυρίκιο για να ζητήσει βοήθεια. Ζήτησε από τον Ρωμαίο Αυτοκράτορα επικουρία και υποσχέθηκε να του δώσει την Αρμενία με τα φρούρια της Δάρας και της Μαρτυρόπολης. Ο Μαυρίκιος του έδωσε 2.000.000 χρυσά νομίσματα και 100.000 ιππείς με επικεφαλής τον στρατηγό Ναρσή· ο Χοσρόης Β΄ με αυτά κατόρθωσε να ανατρέψει τον στρατηγό Μπαχράμ Τσουμπίν, νικώντας τον στο Αζερμπαϊτζάν (590) και κατορθώνοντας με αυτό τον τρόπο να κερδίσει τον θρόνο του. Αισθανόμενος απέραντη ευγνωμοσύνη στον αυτοκράτορα Μαυρίκιο, του έδωσε ό,τι του υποσχέθηκε και πήρε σύζυγο την κόρη του Μαρία. Οι σχέσεις του βασιλείου της Περσίας με το Βυζάντιο ήταν άριστες τα πρώτα 12 χρόνια μέχρι την ανατροπή και τον φόνο του Μαυρικίου από τον σφετεριστή αυτοκράτορα τύραννο Φωκά (602 - 610). Στη συνέχεια, με την αιτιολογία τον φόνο του ευεργέτη του, κήρυξε τον πόλεμο στο Βυζάντιο, κατέλαβε τη Μεσοποταμία, την Αρμενία και την Καππαδοκία και προχώρησε κατά τη διάρκεια της δεκαετίας του Φωκά ακόμη περισσότερο σε Παλαιστίνη και Μικρά Ασία. Το 610 έφτασε μέχρι την Χαλκηδόνα απέναντι από την Κωνσταντινούπολη, έτοιμος να καταλάβει τη Βασιλεύουσα. Οι Βυζαντινοί τρομοκρατημένοι, κάλεσαν τον ευγενή Ηράκλειο, γιο του ομώνυμου έξαρχου της Καρχηδόνας Ηράκλειο παλιού μεγάλου στρατηγού του αυτοκράτορα Μαυρικίου. Ο γιος Ηράκλειος ήταν επικεφαλής του στρατού, ο οποίος ανέτρεψε και δολοφόνησε με βασανιστήρια τον τύραννο Φωκά (610). Στη συνέχεια έγινε ο ίδιος αυτοκράτορας (610 - 641), ιδρύοντας την δική του δυναστεία.
Stranger In Us All

Stranger In Us All είναι ο τίτλος του όγδοου στούντιο δίσκου του βρετανικού χαρντ ροκ συγκροτήματος Rainbow, ο οποίος κυκλοφόρησε τον Αύγουστο του 1995 μέσω της δισκογραφικής εταιρείας "BMG".
Μπόρα Μπόρα

Η Μπόρα Μπόρα (Bora Bora) είναι νησί το οποίο ανήκει στις υπήνεμες νήσους των νήσων Εταιρείας της Γαλλικής Πολυνησίας, μια υπερπόντια γαλλική αποικία στον Ειρηνικό. Το νησί απέχει από τη Παπεέτε περίπου 230 χιλιόμετρα και περιβάλλεται από μια λιμνοθάλασσα και ένα κοραλλιογενή ύφαλο. Το νησί είναι υπόλειμμα ενός σβησμένου ηφαιστείου και έχει δύο κορυφές, το ορός Παχία και το όρος Οτεμάνου, το ψηλότερο με ύψος 727 μέτρων.

Η Μπόρα Μπόρα είναι σημαντικός τουριστικός προορισμός σε διεθνές επίπεδο, γνωστός για τα πολυτελή ξενοδοχεία του. Ο κύριος οικισμός στο νησί είναι το Βαϊτάπε, στο δυτικό άκρο του κύριου νησιού. Η παραγωγή στο νησί είναι περιορισμένο και είναι κυρίως αλιεύματα από τις κοντινές θάλασσες και φυτείες κοκοφοινίκων, πηγή του κόπρα. Ο πληθυσμός σύμφωνα με την απογραφή του 2008 είναι 8.880 κάτοικοι.
Ιρλανδική Ποδοσφαιρική Ομοσπονδία

Η Ιρλανδική Ποδοσφαιρική Ομοσπονδία (αγγλικά: "Irish Football Association - IFA") είναι το ανώτατο όργανο διοίκησης του ποδοσφαίρου στη Βόρεια Ιρλανδία. Υπήρξε το ανώτατο διοικητικό όργανο ολόκληρης της Ιρλανδίας. Δεν πρέπει να συγχέεται με τη Ποδοσφαιρική Ομοσπονδία Ιρλανδίας, η οποία είναι το ανώτατο όργανο διοίκησης του ποδοσφαίρου στη Δημοκρατία της Ιρλανδίας.
Σκωτσέζικη Ποδοσφαιρική Ένωση

Η Σκωτσέζικη Ποδοσφαιρική Ένωση (αγγλικά: "Scottish Football Association", SFA, σκωτικά: "Comann Ball-coise na h-Alba") αποτελεί τον ανώτατο οργανισμό διοίκησης του ποδοσφαίρου στη Σκωτία. Είναι υπεύθυνη για την εποπτεία και την ανάπτυξη του ποδοσφαίρου στη Σκωτία. Ιδρύθηκε το 1873, όντας η δεύτερη παλαιότερη εθνική ομοσπονδία στον κόσμο (μετά την Αγγλική).

Η Ποδοσφαιρική Ομοσπονδίας Σκωτίας κατέχει μόνιμη έδρα στο Διεθνές Ποδοσφαιρικό Συμβούλιο (IFAB), το οποίο είναι υπεύθυνο για τους κανονισμούς του Παιχνιδιού. Είναι επίσης μέλος της FIFA και της UEFA. Εδρεύει στο Χάμπντεν Παρκ της Γλασκόβης.

Η Ποδοσφαιρική Ομοσπονδίας Σκωτίας είναι υπεύθυνη για την Εθνική Σκωτίας και για το Κύπελλο Σκωτίας.
Ουιγούροι

thumb|right|250px|Τρία μικρά κορίτσια ουιγουρικής καταγωγής στην κυριακάτικη αγορά της πόλης Χοτάν, στην αυτόνομη επαρχία Σιντσιάνγκ της Κίνας

Οι Ουιγούροι (ουιγουρικά: ئۇيغۇر, μεταγραμμένο στο λατινικό αλφάβητο ως "Uyghur", απλά Κινέζικα: 维吾尔, στα παραδοσιακά Κινέζικα: 維吾爾, στο διεθνές φωνητικό αλφάβητο IPA: /uː.iˈɡʊr/ ) είναι τουρκογενής εθνοτική ομάδα που ζει στην Ανατολική και Κεντρική Ασία. Σήμερα, οι Ουιγούροι ζουν κυρίως στην αυτόνομη επαρχία της Σιντσιάνγκ (αναφέρεται και ως ανατολικό Τουρκιστάν) στην Κίνα. Το 80% των Ουιγούρων της Σιντσιάνγκ ζουν στο νοτιοδυτικό τμήμα της επαρχίας, το Λεκανοπέδιο Ταρίμ. Εκτός της επαρχίας Σιντσιάνγκ, η μεγαλύτερη κοινότητα Ουιγούρων στην Κίνα βρίσκεται στην περιοχή Ταογιουάν, στη νοτιοκεντρική επαρχία της Χουνάν. 

Εκτός Κίνας, σημαντικές κοινότητες Ουιγούρων ζουν στο Καζακστάν, το Κιργιστάν και το Ουζμπεκιστάν. Μικρότερες κοινότητες είναι εγκατεστημένες στο Αφγανιστάν, το Πακιστάν, τη Γερμανία, το Βέλγιο, την Ολλανδία, τη Νορβηγία, τη Ρωσία, τη Σαουδική Αραβία, τον Καναδά, τις ΗΠΑ και την Τουρκία.
Γεώργιος Βογιατζής

Ο Γεώργιος Βογιατζής (Κονίστρες Εύβοιας, 1913 - 29 Μαΐου 2003) ήταν Έλληνας πολιτικός που διατέλεσε βουλευτής Ευβοίας από το 1974 ως το 1985, υπουργός Εμπορικής Ναυτιλίας σε δύο κυβερνήσεις του Κωνσταντίνου Καραμανλή.
Χοσρόης Α΄ της Περσίας

thumb|300px|Ο Χοσρόης Α΄ της Περσίας στον θρόνο του
thumb|300px|Ο Χοσρόης Α΄ της Περσίας

Ο Χοσρόης Α΄ της Περσίας ήταν ο 20ος βασιλιάς της Περσίας από την Δυναστεία των Σασσανιδών και ο κορυφαίος Πέρσης βασιλιάς όλων των εποχών, βασίλευσε μεταξύ 531 και 579 ευνοούμενος γιος και διάδοχος του βασιλιά της Περσίας Καβάδη Α΄. Ονομάστηκε από τους υπηκόους του «Ανουσιρβάν» δηλαδή αθάνατη ψυχή και από τους φιλοσόφους «φιλόσοφος βασιλιάς». Προστάτης των γραμμάτων των τεχνών και των επιστημών, δέχθηκε στην αυτοκρατορία του τους αρχαιοελληνιστές φιλοσόφους που είχε διώξει ο Βυζαντινός αυτοκράτορας Ιουστινιανός, ενώ φρόντισε ο ίδιος προσωπικά για την μετάφραση Ινδικών επιστημονικών κειμένων στην Περσική γλώσσα. Έκτισε πλήθος νέων πόλεων, ενώ δημιούργησε νέους εμπορικούς δρόμους με την Κίνα και τη Δύση, κατασκευάζοντας πολλές νέες γέφυρες και φράγματα.
Μάχη στο Καρύδι

Η Μάχη στο Καρύδι ήταν μία πολεμική σύγκρουση, που έγινε το 1258 μεταξύ του Πριγκιπάτου της Αχαΐας και των υποτελών του. Η εμφύλια μάχη έγινε στο όρος Καρύδι, ανάμεσα στην Αθήνα και τα Μέγαρα.

Ο Γουλιέλμος Β΄ Βιλλεαρδουίνος ήταν νυμφευμένος με την Καριντάνα ντάλε Κάρτσερι, η οποία το 1255 κληρονόμησε το βόρειο τμήμα της Εύβοιας με τους Ωρεούς, ένα από τα τρία μέρη της Εύβοιας, από τον Μαρίνο Α΄ νταλε Κάρτσερι. Ο Γουλιέλμος Β΄ τότε διεκδίκησε τη κληρονομία της γυναίκας του από τους δύο άλλους τριτημόριους, της Χαλκίδας και της Καρύστου, που όμως είχαν την υποστήριξη της Βενετίας. Ο Γουλιέλμος Β΄ κάλεσε τους δύο αντιρρησίες τριάρχους Γουλιέλμο ντα Βερόνα και ο Ναρζότο νταλε Κάρτσερι να συναντηθούν, όπως και έγινε, αλλά τους συνέλαβε. Μετά από αυτό, οι υπόλοιποι ιππότες της Εύβοιας αντέδρασαν και ξεκίνησε πόλεμος μεταξύ του Πριγκιπάτου και της Εύβοιας με τους συμμάχους της βαρόνους.

Ο Γουλιέλμος Β΄ το 1258 εισέβαλε στην Αττική, αλλά στο όρος Καρύδι έτρεξε να τον αντιμετωπίσει ο στρατός των συμμάχων βαρόνων. Αυτός ήταν υπό την αρχηγία του δούκα των Αθηνών Γκυ Α΄ ντε Λα Ρος, που είχε τη βοήθεια των Ουμπερτίνο Παλαβιτσίνι μαρκησίου της Βοδονίτσας, Γοδεφρείδου του Μπρυγέρ βαρόνου της Καρύταινας, Θωμά ντ' Ωτρεμενκούρ βαρόνου των Σαλώνων και του Γουλιέλμος ντε λα Ρος βαρόνου της Βελιγοστής & του Δαμαλά.

Η μάχη κατέληξε σε συντριπτική νίκη του Γουλιέλμου Β΄ και του στρατού του Πριγκιπάτου, που ανάγκασε τον δούκα των Αθηνών να τραπεί σε φυγή· στη μάχη σκοτώθηκε ο βαρόνος του Πριγκιπάτου Γιλβέρτος ντε Κορ.

Στην συνέχεια ο Γουλιέλμος Β΄ κάλεσε τους ηττημένους στην Κούρτη για να τιμωρηθούν, όπως και πήγαν. Όλοι δήλωσαν εκ νέου υποταγή στον πρίγκιπα και συγχωρέθηκαν, εκτός από τον βαρόνο της Καρύταινας, που ο Γουλιέλμος Β΄ -μετά από πιέσεις των υπόλοιπων βαρόνων- τον συγχώρεσε, αλλά του περιόρισε τις εξουσίες.
Κύπελλο Ελλάδος καλαθοσφαίρισης γυναικών 2012-2013

To Κύπελλο Ελλάδος καλαθοσφαίρισης γυναικών 2012-2013, ήταν το 18ο κατά σειρά Κύπελλο Ελλάδος καλαθοσφαίρισης γυναικών και το 14ο που η τελική του φάση έγινε σε μορφή "Final Four". Ξεκίνησε στις 16 Σεπτεμβρίου 2012 με τους αγώνες της πρώτης φάσης και τελείωσε στις 31 Μαρτίου 2013 με τον τελικό μεταξύ του Πρωτέα Βούλας και του ΠΑΟΚ Το κύπελλο κατέκτησε ο Α.Ε.Ο. Πρωτέας Βούλας για πρώτη φορά στην ιστορία του κάνοντας την έκπληξη, αφού πρόκειται για ομάδα της Α2 εθνικής κατηγορίας.
Θαλασσαετός

Ο Θαλασσαετός είναι ημερόβιο αρπακτικό πτηνό, ένας από τους αετούς που απαντούν και στον ελλαδικό χώρο. Η επιστημονική ονομασία του είδους είναι "Haliaeetus albicilla " και περιλαμβάνει 2 υποείδη. 

Στην Ελλάδα, όπως σε όλη την Ευρώπη, απαντά το υποείδος "H. a. albicilla" (Linnaeus, 1758). 
*Ο θαλασσαετός είναι το "σπανιότερο επιδημητικό αρπακτικό" πτηνό της Ελλάδας και κινδυνεύει με άμεση εξαφάνιση (βλ. Κατάσταση στην Ελλάδα).
Λεωνίδας Ζέρβας

O Λεωνίδας Ζέρβας (Μεγαλόπολη Αρκαδίας 21 Μαΐου 1902 − Αθήνα 10 Ιουλίου 1980) ήταν Έλληνας χημικός και μέλος της Ακαδημίας Αθηνών. Τιμήθηκε με πολλά βραβεία και παράσημα στην Ελλάδα και στο εξωτερικό.
Κωνσταντίνος Αγγελόπουλος

Ο Κωνσταντίνος Αγγελόπουλος (1856 - 1947) ήταν Έλληνας δημοσιογράφος, οικονομολόγος και πολιτικός. Υπηρέτησε για πολλά χρόνια ως βουλευτής.
Μίεζα

thumb|right|250px| Η Μίεζα της Νάουσας
thumb|right|250px|Σχολή Αριστοτέλους στην Μίεζα, Νυμφαίον
thumb|right|250px|Ο Αλέξανδρος και ο διδάσκαλός του, Αριστοτέλης
μικρογραφία|Περιπατητική Σχολή του Αριστοτέλη στη Μίεζα
Η Μίεζα «Ιερό των Νυμφών» ήταν ιερός χώρος της αρχαίας Μακεδονίας, όπου ο Αριστοτέλης δίδαξε τον Αλέξανδρο μεταξύ 343 π.Χ.- 340 π.Χ. καθ' υπόδειξιν του πατέρα του Φιλίππου. 

Η τοποθεσία όπου κάποτε βρισκόταν η "Μίεζα" βρίσκεται κοντά στη σύγχρονη πόλη Νάουσα και έχει αποτελέσει το αντικείμενο αρχαιολογικών ανασκαφών.
Live in Germany 1976

Live in Germany 1976 είναι ο τίτλος του διπλού, ζωντανά ηχογραφημένου δίσκου του βρετανικού χαρντ ροκ συγκροτήματος Rainbow, ο οποίος κυκλοφόρησε το 1990 μέσω της δισκογραφικής εταιρείας "Polydor".

Οι ηχογραφήσεις του δίσκου έγιναν στην Κολωνία στις 25 Σεπτεμβρίου 1976, στο Ντίσελντορφ δύο ημέρες αργότερα, στις 28 Σεπτεμβρίου στη Νυρεμβέργη και στις 29 Σεπτεμβρίου 1976 στο Μόναχο κατά τη διάρκεια της περιοδείας για την προώθηση του δίσκου ""Rainbow Rising".

Το 2006 κυκλοφόρησε μόνο στην Ιαπωνία το πακέτο έξι CD με τίτλο "Deutschland Tournee 1976"" και περιελάμβανε ολόκληρες τις ηχογραφήσεις των τριών πρώτων συναυλιών οι οποίες αναφέρονται παραπάνω.
Κόζι Πάουελ

Ο Κόζι Πάουελ (αγγλ.: "Cozy Powell", πραγμ. όνομα "Colin Trevor Flooks", 29 Δεκεμβρίου 1947 - 5 Απριλίου 1998) ήταν Άγγλος ντράμερ, γνωστότερος για τη συνεργασία του με τα ροκ συγκροτήματα Rainbow, Black Sabbath και Whitesnake.